Premierul Marcel Ciolacu a declarat, joi, în debutul ședinței de guvern că prioritar pentru miniștri în următoarele săptâmâni va fi ținerea sub control a prețurilor la energie, gaze și alimentele de bază.
"Revenind la prioritățile momentului, vă anunț că principalul efort va fi, în următoarele două săptămâni, să îmbunătățim mecanismele care țin sub control prețurile la energie, gaze și alimentele de bază.
Am văzut că inflația a revenit pe traiectorie descendentă, iar BNR prevede că va ajunge sub 5% până la finele anului", a declarat Marcel Ciolacu.
Investiții în producție românească
Totodată, premierul și-a exprimat dorința de a vedea în magazine mai multe produse românești.
"Scopul nostru este ca, pe lângă aceste mecanisme, să continuăm să investim în producția românească și să ducem mai multe produse locale, la prețuri corecte, în magazine", a mai spus premierul.